ซีไอเอ็มบีรุกโมบายแบงก์กิ้ง
ซีไอเอ็มบีไทยผนึก เอไอเอส ทุ่ม 60 ล้าน ร่วมมือโมบายแบงก์กิ้ง ชูธุรกรรมชำระเงินง่าย
24 มี.ค. 2558

ซีไอเอ็มบีไทยผนึก เอไอเอส ทุ่ม 60 ล้าน ร่วมมือโมบายแบงก์กิ้ง ชูธุรกรรมชำระเงินง่าย
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารได้ร่วมมือกับบริษัท แอดวานซ์ อินโฟร์ เซอร์วิส (เอไอเอส) เพื่อพัฒนาธนาคารดิจิทัลขึ้นมาใหม่ ภายใต้ชื่อ "บีท แบงก์กิ้ง" โดยเปิดตัวบริการแรก คือ บีท เซฟวิ่ง บัญชีเงินฝากอิเล็กทรอนิกส์บนมือถือ โดยไม่ต้องมีบัญชีเงินฝาก
ทั้งนี้ ผู้ที่สมัครบริการภายในวันที่ 30 มิ.ย.นี้ จะได้รับดอกเบี้ยเงินฝากสูงถึง 2% ต่อปี เพื่อเป็นการจูงใจลูกค้าทดลองใช้บริการธุรกรรมอิเล็กทรอนิกส์มากขึ้น ให้ลูกค้ารู้สึกว่าเงินฝากนั้นไม่ได้ถูกทิ้งไว้เฉยๆ แต่มีผลตอบแทนอีกด้วย ซึ่งอัตราดอกเบี้ยดังกล่าวถือว่าคุ้มค่ามากกับการที่ไม่มีต้นทุนบริการเหมือนสาขา แต่ไม่ได้สูงจนแย่งลูกค้าเงินออม เพราะดอกเบี้ยเงินฝากประจำในปัจจุบันสูงกว่า
นอกจากนี้ ธนาคารกำลังพัฒนาระบบเพื่อให้ธุรกรรมการเงินบน บีท แบงก์กิ้ง ที่หลากหลายขึ้น โดยระยะถัดไปจะมีบริการซื้อประกันผ่านมือถือ โดยเป็นประกันอุบัติเหตุส่วนบุคคล ประกันการท่องเที่ยว รวมทั้งประกันรถยนต์ ที่จะปรับรูปแบบให้สอดคล้องกับความต้องการลูกค้า เช่น อยากคุ้มครองระยะสั้นช่วงเดินทาง ซึ่งคาดว่าจะเริ่มให้บริการได้ในช่วงไตรมาส 3-4 ของปีนี้
อย่างไรก็ตาม ยังมีแนวคิดจะพัฒนาบริการสินเชื่อผ่านมือถือด้วย ซึ่งไม่ใช่เพียงการกรอกแบบฟอร์มแล้วรอเจ้าหน้าที่โทรกลับ แต่จะเป็นการอนุมัติสินเชื่อได้ด้วย ซึ่งเบื้องต้นจะมีการขออนุมัติจากธนาคารแห่งประเทศไทย (ธปท.) ก่อน เพราะถือเป็นรูปแบบใหม่และเป็นครั้งแรก หากได้รับอนุมัติก็จะมีการวางระบบตรวจสอบความเสี่ยงลูกค้า คาดว่าจะดำเนินการได้ในปี 2559
"ความร่วมมือกับเอไอเอสถือเป็นหัวใจสำคัญของการให้บริการโมบายแบงก์กิ้ง ที่จำเป็นต้องมีเครือข่ายโทรคมนาคมที่มั่นคงและมีเสถียรภาพ บริการดังกล่าวใช้งบลงทุนพัฒนาร่วมกัน 50-60 ล้านบาท แต่ลงทุนครั้งเดียวสามารถให้บริการลูกค้าได้เป็นสิบล้านคน โดยเฉพาะเอไอเอสมีลูกค้า 44 ล้านคน ซึ่งมีโอกาสที่จะเข้ามาเป็นลูกค้าของแบงก์ได้ ส่วนค่าธรรมเนียมจากบริการก็แบ่งกันคนละครึ่งเช่นกัน" นายอดิศร กล่าว
นายอดิศร กล่าวว่า บริการดังกล่าวตั้งเป้าหมายมีลูกค้าในปีแรก 1 แสนราย ยอดเงินฝากรวม 200 ล้านบาท ซึ่งธนาคารไม่ได้คาดหวังยอดเงินฝากสูง เนื่องจากมุ่งเน้นตอบโจทย์การทำธุรกรรมพื้นฐาน ฝาก ถอน โอน จ่ายบิล ที่ลูกค้านิยมใช้บริการผ่านโทรศัพท์มือถือเพิ่มขึ้นจากความสะดวกสบาย ไม่ต้องรอคิวที่สาขา
ทั้งนี้ ลูกค้าสมัครบริการได้ผ่านแอพพลิเคชั่น เอ็มเปย์ (mPAY) บนมือถือ หรือเว็บไซต์ www.beatbanking.com และไปแสดงตนที่ธนาคารซีไอเอ็มบี ไทย ทุกสาขา หรือเอไอเอส ช็อป จะได้รับบัตรเอทีเอ็มใช้ถอนเงินสดผ่านเครื่องเอทีเอ็มได้